Henning Carr Ekroll

Henning Carr Ekroll (født 21. mai 1985) er en norsk journalist, forfatter og fotograf. Han har siden 2014 vært nyhetssjef i Aftenposten, og har mottatt flere SKUP-diplom, SKUP-prisen og Den store journalistprisen for arbeid med undersøkende journalistikk.

Ekroll er utdannet journalist ved Høgskolen i Oslo, og har studert statsvitenskap ved Universitetet i Oslo. Han har jobbet som reporter i NRK Dagsrevyens samfunns- og utenriksavdeling, som fotojournalist og bildesjef i VG og som fotograf og journalist i Rogalands Avis.

I 2010 avslørte Ekroll hvordan sensitiv og detaljert informasjon om de hemmelige tjenestene og Regjeringens krigshovedkvarter var kompromittert på grunn av sikkerhetssvikt og manglende rutiner i statsforvaltningen. I 2013 kom det fram at Ekroll var én av ni journalister Etterretningsbataljonen i Forsvaret hadde kartlagt ulovlig. Kartleggingen ble satt i sammenheng med journalistenes arbeid med etterretningstematikk. Datatilsynet konkluderte i september 2014 med at bataljonens registreringer var i strid med Personopplysningsloven, og ila derfor Forsvaret et gebyr på 75 000 kroner for å ha krenket journalistenes rett til privatliv. Samme måned fikk Forsvaret kritikk av OSSEs høykommissær for mediefrihet, som uttalte at kartlegging av uavhengige journalister «aldri kan rettferdiggjøres».

Sammen med kollega Siri Gedde-Dahl fikk Ekroll i 2014 SKUP-diplom fra Stiftelsen for en Kritisk og Undersøkende Presse for granskingen av hvordan Forsvarsbygg solgte tusenvis av Forsvarets eiendommer. Aftenposten avdekket blant annet hvordan forsvarsansatte privat hadde hentet ut milliongevinster ved videresalg av statseide eiendommer de hadde kjøpt gjennom en dels regelstridig forkjøpsrett.

Ekroll var i 2016 reportasjeleder for Aftenpostens arbeid med Panama Papers-avsløringene. I 2018 var han i gruppen som jobbet med Paradise Papers-prosjektet. Avisen avslørte blant annet hvordan over 100 millioner kroner i offentlige midler var forsvunnet i skatteparadiser gjennom selskapsnettverket til en Interpol-etterlyst forretningsmann. 

I 2018 og 2019 gransket Ekroll og kollega Carl Alfred Dahl pengebruken blant stortingsrepresentantene. De avslørte at stortingsrepresentantene Mazyar Keshvari og Hege Haukeland Liadal hadde levert falske reiseregninger. Keshvari ble høsten 2020 dømt av Høyesterett til elleve måneders ubetinget fengsel for å ha svindlet Stortinget, mens Liadal ble dømt til syv måneders fengsel i i januar 2022. Journalistene avdekket også andre brudd på regelverk og skattelovgivning som førte til at flere stortingsrepresentanter måtte betale tilbake penger. Arbeidet førte til SKUP-diplom fra Stiftelsen for en Kritisk og Undersøkende Presse og Data-SKUP-diplom høsten 2019.

I 2018 utga Ekroll sakprosaboken Skattepengene som forsvant på Aschehoug forlag.

I 2021 var han en del av Aftenposten-teamet som jobbet med den såkalte «pendlerboligersaken», der de avdekket at flere stortingsrepresentanter og senere statsråder hadde utnyttet det eksisterende regelverket om gratis pendlerboliger for stortingsrepresentanter.

Bibliografi 

 Skattepengene som forsvant Aschehoug (2018) ISBN 9788203297489

Referanser

Eksterne lenker 
 Ekrolls nettside

Norske journalister
Personer fra Stavanger kommune